정조 12년
戊申十二月二十六日辰時上御誠正閣大臣備局堂上引見入侍時左議政李性源右議政蔡濟恭行司直金華鎭鄭昌聖戶曹判書徐有隣左參贊鄭好仁司直李柱國刑曹判書鄭昌順兵曹判書李文源知敦寧金尙集司直李秉模沈頤之徐有大吏曹參判李在學行副司直金持默行左承旨金思穆記事官金孝建李相璜金祖淳以次進伏訖性源等曰雪後風寒伏惟聖體若何上曰一樣矣性源等曰王大妃殿氣候若何上曰一樣矣性源等曰惠慶宮氣候若何上曰一樣矣性源曰中宮殿夕問安自昨停止云諸節有漸次復常之意乎上曰然矣濟恭曰問安批旨不過伏承知道二字而自昨夕此亦不承聞下情不勝抑鬱之至矣上曰卿等聞錦城尉所請事乎性源曰俄於閤外略聞其槪而未得詳知矣上命思穆讀錦城尉上疏訖上曰其言何如性源曰事係莫重未敢指一仰奏矣上曰日前都尉入侍時有所酬酢而蓋諡號之仍稱宮墓國朝尠有之擧戊戌年以此收議於百官而金鍾秀獨爲立異其意蓋以爲雖有封園之遺命然專以諡號二字爲封園之本意則於義有所不敢於心有所不忍故耳其所建白意專在此而宮墓之仍稱諡號迄至于今每想二字義意予心不覺惕如矣及今改號似爲無妨而亦未知實合典禮卿等之意何如性源曰聖敎實爲穩當及今改定似好矣濟恭曰臣之所見與錦城尉疏語實無異同而係是莫大莫重之事故前此不敢仰達矣上命書疏批訖性源曰此南兵使姜五成狀啓也以爲明春三甲左右營習操依定式擧行未行春操南兵所管邑鎭依近例使該守令邊將各其官鎭門聚點爲辭矣今年南關之歉荒比北關無甚懸勝則北關停操之時不可令南關獨爲行操一體停止之意分付何如上曰依爲之出擧條性源曰頃因傳敎諸道不得不改量處令道臣十分裁量狀聞稟旨事行會矣卽見慶尙監使金光默狀啓則以爲各邑今纔齊報而迎日今方擧行河東昆陽熊川漆原等四邑姑待明年金海寧海眞寶等三邑差退數年居昌待明年擧行一依邑報次第經紀恐合事宜請令廟堂稟旨分付矣迎日一邑今旣始役其外八邑則或待明年或退數年者邑報道狀必有斟量事勢者依此鱗次擧行之意分付何如上曰依爲之出擧條上曰延日縣改量今旣始役云不可付之生手前縣監李東埴不可不仍任大臣之意何如左議政李性源曰大役旣始此時遞易誠可悶且前縣監極精詳似善於其職矣右議政蔡濟恭曰量田大役也旣是之後決難付之生手前縣監仍任似好矣上曰卿等言亦然矣前縣監仍任時縣監付京職待守令窠卽擬可也出擧條性源曰出繼之人凡於隨品贈職時所後父己資窮則許其推恩生父乃是法典且有近例之可據者知敦寧金尙集之移贈一款依通編所載特爲許施恐合於孝理之政敢此仰達矣上曰依他例特爲許施可也出擧條濟恭曰有司之臣與三司論議之任體段各自不同矣凡有傳敎下者政院如有意見則或徼還或啓辭乃是古規也美事也夫誰曰不可徼還啓辭而如未準許則卽爲頒布使三司知之大臣聞之自是當然之道而近來或致數日淹延大臣三司漠未知有何事此固萬萬未安而以月初銓曹事言之吏兵房持歲抄入侍命下之後政院以吏曹歲抄文書之終不待令至有啓稟執藝以諫容或可也而至於文書係是有司奉行之事成命之堅執不納者寧有如許事體道理乎伊時當該銓堂施以削職之典恐不可已矣上曰依爲之出擧條性源曰今番都政瑞興府使望筒固知銓官之對揚德意而伊日筵敎旣無出於文字者外人莫曉何故銓曹擧行未免不審吏曹判書李𡊠推考何如上曰依爲之出擧條濟恭曰臣以尹蓍東疏中語久擬一番洞辨而怵惕嚴畏訖玆未果今日筵席適値從容臣可以畢陳之矣蓍東疏中所稱己戊餘種四字欲驅半國之人於己巳戊申之臼也人之爲言何其無良之至此也筵中事體宜不敢以色目發之口頭而言語曲折之際必欲回護而避之則情未曲暢辭欠眞的臣不欲爲此矣夫南人名色之分以淸濁肇自肅廟初元伊時許積以顧命大臣權勢隆赫能貴賤人故嗜利貪榮之徒率多趨附是之謂濁南文正公許穆灼知其凶國害家面斥積疏論積淸裁澟然一時飭躬之士同聲推仰無不以是爲歸是之謂淸南伊後積之庶孼子堅締結逆宗楨柟謀爲不軌至庚申誅戮及於黨與獨淸南一隊超然於禍綱之外逮夫己巳濁南餘派又復當局弁髦名義無所不爲如李萬元李東標李后定皆抗疏極論以罪爲榮外而進善臣丁時翰內而判書臣兪夏益等或相繼陳章或激濁揚淸而以臣伯從祖蔡明胤言之六年之間一不立朝淸論矯矯擧世推重故甲戌改紀之初首先瀛錄其他列名於故忠臣朴泰輔疏下者又不知爲幾人此皆淸南之尤表著者而平日言論事爲與所謂濁南不啻如水火之不相爲謀也局勢變易之後異已之人不肯分而析之混然以南人爲目一歸之得罪名義之科枳而塞之猶恐不力而爲淸南者亦恥其自誦自衒閉戶而無一言矣其自處無怪如此而以國家擧直錯往之政言之豈不貽恨於後來尙論之士乎及至戊申爲濁南子孫者恐不能復見天日至於稱兵作逆之境而若其得聞淸南緖論者無一人入於其中此乃淸南濁南終始之槪也臣切念凶如鏡夢逆如鏡夢而先大王未嘗以廷臣之平日名色同於鏡夢混而棄之察其心跡之非鏡夢者而擧而用之使之當局載籍以來逆莫逆於夏賊而我聖上又不以廷臣之名色同於夏賊而致疑於淵衷濟濟登庸方了一代之事今若有人混稱甲者曰夏賊之種混稱乙者曰鏡夢之種云爾則其名色之同於鏡夢夏賊者其可安而受之而朝廷刑政亦豈容若是之無分別乎今蓍東所稱己戊之種云云者實黨論以來第一網打之計在國家所當明辨而痛斥之者也古人曰攻其事無攻其人攻其人無攻其黨此等事理雖不可責之於蓍東而若以不足責仍以置之則是半國之人皆受惡名天下寧有是乎以是之故一邊之人無不含怨憤痛如不欲生殿下明倂日月無幽不燭雖非臣言寧或遺照而臣竊不勝痛惋不避煩瀆敢此冒陳矣上曰終年深處自爾氣鬱今聞卿言儘覺豁然蓋同是世臣同是士夫而一有不逞之人則全一色擧一門而永枳百年實是古今之所未有也是故予於前後筵席屢視此意者此也且先朝恢蕩之聖德非不至矣秪緣世故之多難猶有未遑於此擧而是固遺大投艱之一件事也今日之急務政在於明着此箇義理先正規模然後始可論恢蕩之治化予則曰此爲繼述之一端矣入侍諸宰亦皆知悉此意好矣有隣曰嶺南關西穀多爲弊邑耗條除出作錢以袪民瘼事已自廟堂筵稟定奪故今方往復釐正而其中義興縣則各穀元會中小米倍多而本邑以畓多田少之致一民農作之田穀不能當一年所受之小米每於捧糴之時貿取他邑闔境喁喁本邑作錢耗條各穀依法典折米以小米從多施行俾除民弊爲請矣蓋此耗條作錢寔出爲民袪瘼之意而本邑民情之難支旣在小米之夥多則今此耗條作錢各穀一遵准折以小米折米限小米除瘼而止則穀物互均民國兩便而穀簿去就如非經稟不敢自下擅便下詢大臣處之何如上曰大臣之意何如左議政李性源曰義興以野邑田種各穀本非宜土穀簿所載小米未免過多果不無爲弊之端今此所請耗條作錢六百石數旣不多弊可漸袪許施恐宜矣右議政蔡濟恭曰小米果爲弊則許令作錢恐好矣上曰依爲之出擧條有隣曰料祿米不足之數貸來於惠廳而無以還報嶺南所儲軍作米一萬五千石區劃本曹則可以推移還償下詢大臣處之似好矣上曰大臣之意何如性源曰戶曹形勢則不可不劃給某穀以爲彌縫之地而軍作米設置之意旣不在於移補經費且年年劃給則三四年內必當盡貸無餘決不可許施以道內耗條從便劃給似好矣濟恭曰左相之言誠有意見軍作米有難以輕許臣待罪本曹時以庚辰作米塗抹推用不貸惠米矣此法未知緣何破壞而此法復舊則度支似有支過之道矣上曰卿等退出後與戶惠堂爛商更稟可也昌順曰本曹律官取才例於六臘月爲之而律學中大典通編當入於取才時考講以其頒行屬耳未經筵稟故不入於考講此後取才時新刋通編爲之而時王之制不宜異同其他科場及凡係大典應講處一體以通編擧行何如上曰依爲之出擧條晩裕曰三司聯箚與堂劄臺啓事體無甚異同而堂箚賜批不踰日臺啓賜批不經夜古例則然日前三司聯箚所關至重而批旨屢日不下恐有欠於聖朝優待三司之道矣向以捕廳罪人事三司陳箚始有還給之命而因儒臣疏請旋卽賜批實仰我殿下翕受之量矣今番聯箚亦卽賜批是臣區區之望也上曰言則好矣從近當賜批矣出擧條性源曰三司箚批事臣久擬謦咳而未果仰奏矣三司陳章辭職則未承批前宜不敢登筵而本事與辭職有異入侍齊請未爲不可而初十日賓對三司之不隨入殊涉未安如此而尙何望天心之孚格乎今日入侍玉堂之只以箚批事提奏而略不及本事者亦涉疎忽應敎韓晩裕推考何如上曰依爲之出擧條有隣曰今番鑄錢時均廳及各軍門各衙門錢儲貸用換用其數不些而目下新錢居多事甚掣肘且字標旣已改定行用別無關係故以此意就議于大臣矣先鑄新錢依大臣議自明年行用何如上曰依爲之出擧條思穆曰入侍命下已久之後玉堂追後入來事極未安當該玉堂推考何如上曰依爲之出擧條上命書傳敎曰懸頉雖有飭敎實故亦難强迫摠管中有實病受由人員竝許遞未差之代前望單子入之待下批牌招命退諸臣以次退出